ΠΑΡΑΤΗΡΗΣΕΙΣ  ΚΑΙ  ΠΡΟΤΑΣΕΙΣ  ΚΕΔΚΕ
επί του «προσχεδίου νόμου για τη διαχείριση, έλεγχο και εφαρμογή 
αναπτυξιακών παρεμβάσεων για την προγραμματική περίοδο 2007-2013»
Επί του προσχεδίου νόμου που αναφέρεται στο με αριθμό 15275/ΥΦ:1604/03.04.2007 έγγραφο του Υφυπουργού Οικονομίας και Οικονομικών, διατυπώνουμε τις ακόλουθες παρατηρήσεις και προτάσεις:
Α. ΕΙΣΑΓΩΓΗ

Η σημαντικότερη αδυναμία του Ε.Σ.Π.Α. και των Ε.Σ. Αγροτικής Ανάπτυξης και Αλιείας είναι ότι αυξάνονται τα επίπεδα της διαχείρισής τους. Αρκεί να αναφέρουμε ότι τα τρία επίπεδα διαχείρισης των Π.Ε.Π. (Κεντρική Αρχή Διαχείρισης – Ειδική Υπηρεσία Διαχείρισης Π.Ε.Π. – Τελικός Δικαιούχος) γίνονται τέσσερα επίπεδα (Εθνική Αρχή Συντονισμού – Ειδική Υπηρεσία Διαχείρισης των Π.Ε.Π. – Ενδιάμεσοι Φορείς Διαχείρισης – Δικαιούχοι) και εάν ένας Ο.Τ.Α. δεν πιστοποιηθεί γίνονται πέντε επίπεδα (διότι θα προστεθεί και ο πιστοποιημένος φορέας). Παράλληλα, επισημαίνουμε ότι τα 13 Π.Ε.Π. του Γ’ Κ.Π.Σ. συγκεντρώνονται σε 5 Π.Ε.Π. στο Ε.Σ.Π.Α. 2007-2013. Επομένως απαιτείται η μέγιστη δυνατή αποκέντρωση των αρμοδιοτήτων διαχείρισης. 

Στο προσχέδιο νόμου καταβάλλεται προσπάθεια βελτίωσης των διαδικασιών διαχείρισης των Επιχειρησιακών Προγραμμάτων, αλλά παραμένουν αδυναμίες όσον αφορά τον προγραμματισμό των μελλοντικών προσκλήσεων από τις Διαχειριστικές Αρχές (Δ.Α.), τον έλεγχο των μελετών από τις Δ.Α., τις εγκρίσεις και τους ελέγχους των Δ.Α. κλπ. 

Δεν υπάρχει καμία απολύτως πρόβλεψη για την περιφερειοποίηση των Εθνικών Στρατηγικών Σχεδίων Αγροτικής Ανάπτυξης (ΕΣΣΑΑ) και Ανάπτυξης Αλιείας (ΕΣΑΑΑΛ), ούτε για τη συνεργασία των Διαχειριστικών Αρχών των αντίστοιχων Προγραμμάτων τους με τους Ο.Τ.Α., τις ΤΕΔΚ και την ΚΕΔΚΕ. 

Σημειώνουμε τέλος, ότι δεν διασφαλίζεται η συμμετοχή των Ο.Τ.Α. και των συλλογικών οργάνων τους (ΤΕΔΚ και ΚΕΔΚΕ) στην εξειδίκευση των Επιχειρησιακών Προγραμμάτων μέσα από διαδικασίες δημοκρατικού προγραμματισμού, στη διαμόρφωση του συστήματος πιστοποίησης / επιβεβαίωσης της επάρκειας των Ο.Τ.Α. ως δικαιούχων κατά τη μεταβατική περίοδο, καθώς και στα Διοικητικά Συμβούλια των κεντρικών φορέων υποστήριξης / διαχείρισης, απουσιάζει δε οποιαδήποτε πρόβλεψη για την ΔΗΜΟΣ Α.Ε. 

Β. ΠΑΡΑΤΗΡΗΣΕΙΣ ΚΑΙ ΠΡΟΤΑΣΕΙΣ 

1. 
Στο προσχέδιο νόμου καταβάλλεται προσπάθεια βελτίωσης των διαδικασιών διαχείρισης των Επιχειρησιακών Προγραμμάτων, όπως είναι η επιτάχυνση των διαδικασιών απαλλοτρίωσης, η γνωστοποίηση των προτεινομένων για ένταξη πράξεων στην εθνική αρχή συντονισμού για προϋπολογισμό άνω των 5.000.000 ευρώ και η δυνατότητα έκδοσης της απόφασης ένταξης μετά από προθεσμία 15 ημερών (άρθρο 6, παρ. 2). Προτείνουμε όμως να αυξηθεί το όριο στα 10.000.000 ευρώ και ειδικά για τα έργα των Ο.Τ.Α. στα Π.Ε.Π., η ένταξη των πράξεων να πραγματοποιείται με απόφαση του Γενικού Γραμματέα της αντίστοιχης Περιφέρειας. Επίσης, να επιταχυνθεί η υλοποίηση των έργων με την αύξηση του ορίου, άνω του οποίου διενεργείται ο έλεγχος των συμβάσεων από το Ελεγκτικό Συνέδριο, από 2.000.000 ευρώ σε 5.000.000 ευρώ (άρθρο 24, παρ. 3) και το ίδιο όριο να ισχύσει και το Ραδιοτηλεοπτικό Συμβούλιο. 
Στο προσχέδιο νόμου προβλέπεται ότι οι προγραμματικές συμβάσεις της παρ. 9 του άρθρου 1 του ν. 3316/2005 δεν εμπίπτουν στον έλεγχο νομιμότητας του Ελεγκτικού Συνεδρίου για έργα προϋπολογισμού κατώτερου των 10.000.000 ευρώ (άρθρο 24, παρ.4). Εφόσον οι συμβάσεις αυτές είναι συμβάσεις μεταξύ αναθετουσών αρχών δεν πρέπει να υπόκεινται σε έλεγχο του Ελεγκτικού Συνεδρίου, ανεξαρτήτως προϋπολογισμού. 
Για την επιτάχυνση των απαλλοτριώσεων, που επιχειρείται με το άρθρο 24 παρ. 5, προτείνουμε ως αποτελεσματικότερο νομικό πλαίσιο αυτό που εφαρμόστηκε ενόψει των Ολυμπιακών Αγώνων. 

Είναι θετικό ότι η απόφαση ένταξης πράξης αποτελεί αυτοδίκαια πρόταση εγγραφής σε ΣΑΕ (άρθρο 13, παρ. 2). 
Σημειώνουμε όμως ότι υπάρχουν σοβαρές αδυναμίες στο διαχειριστικό πλαίσιο των Επιχειρησιακών Προγραμμάτων όσον αφορά τον προγραμματισμό των μελλοντικών προσκλήσεων από τις Διαχειριστικές Αρχές (Δ.Α.), τον έλεγχο των μελετών από τις Δ.Α., τις εγκρίσεις και τους ελέγχους των Δ.Α. κλπ. (Βλέπε το Υπόμνημα που συνοδεύει την επιστολή του Προέδρου της ΚΕΔΚΕ προς τον Γενικό Γραμματέα Επενδύσεων και Ανάπτυξης του ΥΠ.ΟΙ.Ο. με αριθμό 3197 / 28.07.2006). 
2. 
Επειδή η συγκριτική αξιολόγηση των πράξεων που προτείνονται από τους δικαιούχους (άρθρο 6, παρ. 5), επομένως και από τους Ο.Τ.Α. α’ βαθμού, οδηγεί ουσιαστικά σε αποκλεισμό των αδύνατων Ο.Τ.Α. και σε πιθανότητα να ευνοείται η ωρίμανση των έργων με υποκειμενικά κριτήρια, προτείνουμε να υπάρχει σε κάθε Π.Ε.Π. ομάδα πράξεων (ως άξονας ή υποάξονας) που να αφορά αποκλειστικά έργα τοπικής ανάπτυξης, τα οποία προγραμματίζονται από τους Ο.Τ.Α., σε επίπεδο Νομού, στο πλαίσιο του Προγράμματος Αστικής και Αγροτικής Ανάπτυξης (βλέπε την πρόταση του Δ.Σ. της ΚΕΔΚΕ που συνοδεύει την επιστολή του Προέδρου της ΚΕΔΚΕ προς τον Γενικό Γραμματέα Επενδύσεων και Ανάπτυξης του ΥΠ.ΟΙ.Ο. με αριθμό 1339 / 30.03.2006) και να διενεργείται για τις πράξεις αυτές μόνον άμεση αξιολόγηση. Στην εκπόνηση των Προγραμμάτων αυτών και κυρίως στη σύνδεσή τους με τα Περιφερειακά Επιχειρησιακά Προγράμματα (Π.Ε.Π.) και τα Εθνικά Αναπτυξιακά Προγράμματα των Περιφερειών και στη σύνδεσή τους με τα Εθνικά Επιχειρησιακά Προγράμματα και τα Εθνικά Αναπτυξιακά Προγράμματα των Υπουργείων μπορεί να συμβάλλουν οι αντίστοιχοι Αναπτυξιακοί Οργανισμοί Περιφέρειας (Α.Ο.Π.) και η ΚΕΔΚΕ με την υποστήριξη των Αναπτυξιακών Α.Ε. Ο.Τ.Α., της ΜΟΔ και της ΕΕΤΑΑ. Για το περιεχόμενο και τη διαδικασία έγκρισης των Προγραμμάτων Αστικής και Αγροτικής Ανάπτυξης, προτείνεται να προβλεφθεί εξουσιοδοτική διάταξη για την έκδοση σχετικής κανονιστικής Απόφασης του Υπουργού Οικονομίας και Οικονομικών, μετά από γνώμη της ΚΕΔΚΕ. Επίσης, προκειμένου να διευκολυνθεί η συμμετοχή των μικρότερων Ο.Τ.Α., προτείνουμε να μειωθούν στο άρθρο 6 παρ. 6, τα ποσά των 500.00 ευρώ και 200.00 ευρώ, που αποτελούν τα ελάχιστα όρια προϋπολογισμού των προς ένταξη έργων και υπηρεσιών / προμηθειών αντίστοιχα. 
3. 
Η εκπροσώπηση της Πρωτοβάθμιας Τοπικής Αυτοδιοίκησης δεν πρέπει να αναφέρεται με τον όρο «εκπρόσωποι των Ο.Τ.Α. α’ βαθμού», π.χ. στη διάσκεψη των Προέδρων των Επιτροπών Παρακολούθησης (άρθρο 10, παρ. 2), στις Επιτροπές Παρακολούθησης των Επιχειρησιακών Προγραμμάτων (άρθρο 11, παρ. 4) και στους Αναπτυξιακούς Οργανισμούς Περιφερειών (Α.Ο.Π.), αλλά ως εκπρόσωποι οριζόμενοι από τις αντίστοιχες ΤΕΔΚ και την ΚΕΔΚΕ. Σε κάθε Επιτροπή Παρακολούθησης και σε κάθε Α.Ο.Π. προτείνεται να συμμετέχουν τουλάχιστον τρεις εκπρόσωποι των συλλογικών οργάνων της Πρωτοβάθμιας Τοπικής Αυτοδιοίκησης. 
Εκπροσώπηση της ΚΕΔΚΕ πρέπει επίσης να προβλεφθεί στα Διοικητικά Συμβούλια της «Ψηφιακή Σύγκλιση» Α.Ε. του ΥΠ.ΟΙ.Ο. και της «Κοινωνία της Πληροφορίας» Α.Ε. του ΥΠ.ΕΣ.Δ.Δ.Α. (άρθρο 27), καθώς και στην Επιτροπή Εμπειρογνωμόνων που θα αναλάβει μεταξύ άλλων «την ενίσχυση και βελτίωση της ικανότητας των φορέων προγραμματισμού και υλοποίησης» (άρθρο 22), άρα και των Ο.Τ.Α. 
4. 
Στους Ο.Τ.Α. που θα πιστοποιηθούν και στις ΤΕΔΚ (για τους λοιπούς Ο.Τ.Α. που δεν θα πιστοποιηθούν) προτείνουμε να συγκροτηθούν, με αποφάσεις των οργάνων διοίκησης αυτών, ολιγομελείς ομάδες έργου για την υποστήριξη της υλοποίησης των έργων, να προβλεφθεί στο προσχέδιο νόμου εξουσιοδοτική διάταξη για την έκδοση κανονιστικής Απόφασης των ΥΠ.ΟΙ.Ο. και ΥΠ.ΕΣ.Δ.Δ.Α. για τη στελέχωση, τη συγκρότηση, τις αρμοδιότητες και τη λειτουργία τους, μετά από γνώμη της ΚΕΔΚΕ, και να εξασφαλιστεί «πολυετές πρόγραμμα ενεργειών υποστήριξης της εφαρμογής» (άρθρο 18, παρ. 3) όπως προβλέπεται και στη σχετική πρόταση της ΚΕΔΚΕ «ΠΡΟΓΡΑΜΜΑ ΥΠΟΣΤΗΡΙΞΗΣ ΤΩΝ Ο.Τ.Α.» (που συνοδεύει την επιστολή του Προέδρου της ΚΕΔΚΕ προς τον Γενικό Γραμματέα Επενδύσεων και Ανάπτυξης του ΥΠ.ΟΙ.Ο. με αριθμό 1339 / 30.03.2006). Επίσης, προτείνεται η θεματική δικτύωση αυτών των ειδικών υπηρεσιών (κατά τις διατάξεις του άρθρου 5, παρ. 12), υπό τον λειτουργικό συντονισμό επιτελικής ομάδας που συνιστά η ΚΕΔΚΕ με τη συμμετοχή των επιστημονικών φορέων της (ΕΕΤΑΑ και ΠΕΤΑ), η οποία αναλαμβάνει και ρόλο επιτροπής παρακολούθησης της εφαρμογής του ανωτέρω Προγράμματος Υποστήριξης. 
Οι προτάσεις αυτές επιχειρούν να βελτιώσουν την υποστήριξη των δικαιούχων, που ήταν πολύ αδύνατη στο Γ’ Κ.Π.Σ., πρόβλημα που κινδυνεύει να επαναληφθεί από την ελάχιστη βαρύτητα που έχει η υποστήριξη αυτή στο προσχέδιο νόμου σε σχέση με τη διαχείριση. 
5. 
Προτείνουμε οι «οδηγίες του ΥΠ.ΟΙ.Ο.» για την επιβεβαίωση «της διαχειριστικής επάρκειας των δικαιούχων από την οικεία διαχειριστική αρχή» κατά τη μεταβατική περίοδο μέχρι την 01.01.2009 (άρθρο 21 παρ. 3) να εκδοθούν με τη μορφή κανονιστικού κειμένου και μετά από σύμφωνη γνώμη της ΚΕΔΚΕ. Ως βάση του κανονιστικού κειμένου προτείνουμε το «ΣΥΣΤΗΜΑ ΑΞΙΟΛΟΓΗΣΗΣ ΚΑΙ ΕΠΙΒΕΒΑΙΩΣΗΣ ΤΗΣ ΔΙΑΧΕΙΡΙΣΤΙΚΗΣ ΕΠΑΡΚΕΙΑΣ ΤΩΝ ΔΙΚΑΙΟΥΧΩΝ ΤΩΝ ΕΡΓΩΝ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ» (που συνοδεύει την επιστολή του Προέδρου της ΚΕΔΚΕ προς τον Γενικό Γραμματέα Επενδύσεων και Ανάπτυξης του ΥΠ.ΟΙ.Ο. με αριθμό 3642 / 25.09.2006), το οποίο μπορεί να συμπληρωθεί με απαιτήσεις του ISO 9001:2000. Θεωρούμε θετική τη δυνατότητα που δίνει το προσχέδιο νόμου για την υπογραφή προγραμματικής σύμβασης Ο.Τ.Α. που δεν πιστοποιήθηκε με άλλον Ο.Τ.Α. ή δημόσια υπηρεσία ή Αναπτυξιακή Α.Ε. Ο.Τ.Α. (άρθρο 21 παρ. 3), αλλά προτείνουμε να δοθούν και άλλες εναλλακτικές δυνατότητες στους Ο.Τ.Α. που δεν θα πιστοποιηθούν (π.χ. προγραμματική σύμβαση με το Τ.Π.Δ. με την οποία ο Ο.Τ.Α. θα εγγυηθεί με την ΣΑΤΑ του). 

6. 
Προτείνουμε να συγκροτηθεί κοινή επιτροπή ΥΠ.ΟΙ.Ο.–ΥΠ.ΕΣ.Δ.Δ.Α.–Υ.ΠΕ.ΧΩ.Δ.Ε.– ΚΕΔΚΕ κατ’ αναλογία της «τεχνικής επιτροπής συμβουλευτικού χαρακτήρα» του άρθρου 10 παρ. 7 του προσχεδίου νόμου, για ζητήματα οριζόντιας ενσωμάτωσης και εφαρμογής των αρχών της βιώσιμης ανάπτυξης και του ρόλου των πόλεων στην αστική και την αγροτική ανάπτυξη. 
7. 
Θεωρούμε θετική την πρόβλεψη της υποβολής του Εθνικού Αναπτυξιακού Προγράμματος της Περιφέρειας προς έγκριση στο αντίστοιχο Περιφερειακό Συμβούλιο (άρθρο 26 παρ. 4.ζ.), πρέπει όμως να υπάρχει ρητή νομοθετική δέσμευση ότι οι προτάσεις για έργα και δράσεις τοπικής ανάπτυξης υποβάλλονται από τους Ο.Τ.Α. α’ βαθμού, όπως προβλέπουν άλλωστε οι διατάξεις περί δημοκρατικού προγραμματισμού (του νόμου 1622 / 1986). 
Οι ρυθμίσεις αυτές πρέπει να εφαρμοστούν και για τα Π.Ε.Π. της νέας προγραμματικής περιόδου. 
8. 
Δεν υπάρχει καμία απολύτως πρόβλεψη για την περιφερειοποίηση των Εθνικών Στρατηγικών Σχεδίων Αγροτικής Ανάπτυξης (ΕΣΣΑΑ) και Ανάπτυξης Αλιείας (ΕΣΑΑΑΛ), ούτε για τη συνεργασία των Διαχειριστικών Αρχών των αντίστοιχων Προγραμμάτων τους με τους Ο.Τ.Α., τις ΤΕΔΚ και την ΚΕΔΚΕ. Προτείνουμε τα Περιφερειακά Συμβούλια ή η Επιτροπή Παρακολούθησης κάθε Περιφερειακού Επιχειρησιακού Προγράμματος Περιφέρειας (Π.Ε.Π.) να έχει εισηγητικό και γνωμοδοτικό χαρακτήρα προς τις Διαχειριστικές Αρχές του Προγράμματος Αγροτικής Ανάπτυξης και του Επιχειρησιακού Προγράμματος Αλιείας για όλα τα μέτρα που θα υλοποιηθούν στις αντίστοιχες Περιφέρειες και σε κάθε περίπτωση να συμμετέχουν εκπρόσωποι της ΚΕΔΚΕ στις δυο Επιτροπές Παρακολούθησης των Προγραμμάτων αυτών (άρθρα 33 και 34).
9.
Δεν υπάρχει καμία απολύτως πρόβλεψη για την ΔΗΜΟΣ Α.Ε., ενώ κατά τη διάρκεια της πολύμηνης διαβούλευσης που προηγήθηκε μεταξύ Κ.Ε.Δ.Κ.Ε. και          Υπουργείου, τα δύο μέρη είχαν φτάσει σε πολύ προχωρημένο στάδιο συμφωνίας σχετικά με τη σύσταση, συγκρότηση, χρηματοδότηση και ανάπτυξη στην Ελληνική Περιφέρεια της Α.Ε., η οποία θα ανελάμβανε για λογαριασμό μη πιστοποιημένων Ο.Τ.Α. την ωρίμανση, διαχείριση και εκτέλεση έργων των ΠΕΠ αφενός και αφετέρου την υλοποίηση μετά από συμφωνία με κεντρικούς φορείς ειδικών προγραμμάτων έργων της Αυτοδιοίκησης.
15  Μαΐου  2007

